Stap nader vir uitlewering van Gupta-familie aan SA | Netwerk24
Deur Llewellyn Prince 07 November 2018 11:46
Suid-Afrika is nog 'n regstap nader om die voortvlugtige Gupta-familie weens hul beweerde aandeel in staatskaping uit Dubai te kan laat uitlewer.
Dit volg nadat die parlement se portefeuljekomitee oor justisie en korrektiewe dienste Dinsdag twee ooreenkomste vir uitlewering en wedersydse regshulp in strafaangeleenthede tussen Suid-Afrika en die Verenigde Arabiese Emirate (VAE) aanvaar het.
Albei die ooreenkomste is op 25 September 2018 deur Michael Masutha, minister van justisie en korerektiewe dienste, en sy VAE-eweknie in Abu Dhabi onderteken.
Dit is welbekend dat die Gupta-familie na Dubai, wat deel van die VAE is, uit Suid-Afrika gevlug het.
John Jeffery, adjunkminister van justisie, het ná die komitee se aanvaarding van die komitee aan joernaliste gesê die ooreenkomste moet nou ook eers deur die parlement se Nasionale Vergadering en die Nasionale Raad van Provinsies bekragtig word.
"Dit moet dan ook soortgelyk deur die VAE se parlement bekragtig word, As dit alles afgehandel is sal albei ooreenkomste van krag wees."
Volgens Jeffery het die vroeëre gebrek aan 'n uitleweringsooreenkoms tussen die twee lande egter nie beteken dat daar nie aansoek gedoen kon word om 'n gesoekte persoon uit die VAE na Suid-Afrika te laat uitlewer of andersom nie.
"Die ooreenkomste maak dinge egter nou makliker."
Op 'n stelling van Steve Swart, ACDP-LP, op die komiteesitting dat die ondertekening van sulke ooreenkomste doelbewus tydens die regime van oudpres. Jacob Zuma vertraag is omdat daar nie die politieke wil was om dit te doen nie, het Jeffery gesê dit was Swart se "opinie en politiekery".
"Dit het egter gegaan oor twee lande wat ooreen moet kom en daar kan wel vertragings aan albei kante in sulke prosesse wees," sê Jeffery.